[{"text_idx": "#000000", "text": "Bussijaama to\u0308o\u0308s on va\u0308ikesed puuduja\u0308a\u0308gid"}, {"text_idx": "#000002", "text": "Ootepaviljonis on u\u0308leval ko\u0303igi bussijaama la\u0308bivate liinide ajagraafik. Pole teada, kelle u\u0308lesanne on tahvlite info va\u0308rskendamine, sest puudub koosto\u0308o\u0308leping. Foto: Arvo Tarmula"}, {"text_idx": "#000003", "text": "Maavalitsus ei ole rahul: Haapsalu bussijaama infotahvli bussiaegade tabelis on olnud vigu, piletite eelmu\u0308u\u0308k on piiratud, ootesaali ja tualetti saab kasutada vaid kella 7\u201318."}, {"text_idx": "#000004", "text": "Kuidas bussijaama to\u0308o\u0308d reisijaile ja turistidele meelepa\u0308rasemalt korraldada, arutasid neljapa\u0308eval La\u0308a\u0308ne maavalitsus, Haapsalu linnavalitsus ja bussifirma M. K. Reis-X."}, {"text_idx": "#000005", "text": "M. K Reis-X vo\u0303itis La\u0308a\u0308nemaal avaliku bussiliiniveo konkursi aastal 2010, sh on kolm linnaliini. Ometi on leping Haapsalu linnaga so\u0303lmimata. On vaid eelleping, u\u0308tles maavalitsuse arengu- ja planeeringuosakonna juht Merle Ma\u0308esalu."}, {"text_idx": "#000006", "text": "Eellepingus kohustub bussifirma tagama bussijaama sees ja va\u0308ljas info Haapsalu bussijaama la\u0308bivate bussiliinide so\u0303idugraafiku kohta."}, {"text_idx": "#000008", "text": "Sellest hoolimata ei osuta M. K. Reis-X eellepingus olevaid teenuseid. Teiste firmade so\u0303iduplaanid on olnud mo\u0303nikord aegunud.\nBussijaama ootesaali eelmu\u0308u\u0308gikassast saab osta pileti vaid M. K Reis-X-i bussidele."}, {"text_idx": "#000009", "text": "Ma\u0308esalu so\u0303nul teeb so\u0303itjaile pahameelt, et kassas saab pileteid osta ainult u\u0308he firma bussidele. Ei turistil ega kohalikul reisijal ole vahet, kas on avalik vo\u0303i kommertsliin."}, {"text_idx": "#000010", "text": "Maavalitsus soovib, et Haapsalus kui kuurortlinnas oleks u\u0308histransport korraldatud ka turistidele arusaadaval viisil.\nM. K. Reis-X seisab oma a\u0308ri eest. \u201cPole meie huvi teiste firmade pileteid mu\u0308u\u0308a,\u201d u\u0308tles Hardo Sulger. Ta u\u0308tles, et firma on no\u0303us vaid uuendustega, mis ei tee neile lisakulu."}, {"text_idx": "#000011", "text": "Sulgeri so\u0303nul ka\u0308ivad la\u0308bira\u0308a\u0308kimised Cargobusiga, et tema kaudu saaks tulevikus osta Haapsalu bussijaamast Sebe jt kommertsliinide pileteid."}, {"text_idx": "#000012", "text": "Bussiaegade infot uuendab praegu vabatahtlikult raudteemuuseum, kuid see ei ole nende kohus. Pealegi on raske kommertsliinidelt uuenenud aegu ka\u0308tte saada."}, {"text_idx": "#000013", "text": "Maavalitsus on valmis kommertsliinide so\u0303iduplaanimuudatustest M. K. Reis-X-i teavitama, kui firma vo\u0303tab vastutuse infot kogu aeg va\u0308rskendada \u2013 nii nagu eelleping ette na\u0308eb."}, {"text_idx": "#000014", "text": "Ma\u0308esalu so\u0303nul on u\u0308ks kitsaskoht bussijaama piiratud to\u0308o\u0308aeg \u2013 piletit saab eelmu\u0308u\u0308gist osta ja WCd kasutada vaid kell 7\u201318. Siis keeratakse bussijaam lukku."}, {"text_idx": "#000015", "text": "Linnavalitsus ja bussifirma ei na\u0308e lahtiolekuajas probleemi, sest mitte keegi pole selle kohta kaebust esitanud. Ma\u0308esalu so\u0303nul on esitanud taotluse pikendada bussiootesaali lahtiolekuaega Noarootsi vald."}, {"text_idx": "#000016", "text": "Suletud ootesaal on halb na\u0308itaja ka linna ku\u0308lastavaile turistidele ja neile, kellel on kahe bussi vahel vaja oodata vo\u0303i tualetis ka\u0308ia."}, {"text_idx": "#000017", "text": "Kui pileti saab osta bussist, siis suletud WC on suurem mure. Raudteemuuseumi juhataja Deana Po\u0303der u\u0308tles, et kui WCd kauem lahti hoida, koguneb ootesaali soovimatuid inimesi: sooja ku\u0308ljealuse otsijad ja huligaanitsevad noored. Turvamehe palkamiseks raha ei ole. Kui WC oleks kauem lahti, tekiks vajadus lisato\u0308o\u0308taja ja\u0308rele. Ka selleks ei ole muuseumil raha. Kui maavalitsus vajaliku summa annaks, oleks WC kauem lahti hoidmine siiski vo\u0303imalik, arvas Po\u0303der."}, {"text_idx": "#000018", "text": "Linnavalitsuse linnakeskkonna osakonna juhataja Krista Vilta pakkus, et bussijaama juures vo\u0303iks olla tualettruum, nagu on promenaadil. Aselinnapea Peeter Vikman leidis, et see on teostatav."}, {"text_idx": "#000019", "text": "Linnapea Urmas Sukles lahkus koosolekult so\u0303nadega, et o\u0303nneliku so\u0303idu alus on korralikult so\u0303lmitud leping ja see tehakse nu\u0308u\u0308d kiiresti."}, {"text_idx": "#000020", "text": "U\u0308leja\u0308a\u0308nud seltskond ja\u0308i seisukohale, et enne muuseumide u\u0308hendamist ei saa plaane teha. Kindlalt ei tea isegi seda, kas raudteemuuseumi saal ja\u0308a\u0308b bussijaama kasutusse."}, {"text_idx": "#000021", "text": "Linnavolikogu on moodustanud komisjoni, kes arutab La\u0308a\u0308nemaa muuseumi, piiskopilinnuse sihtasutuse ja raudteemuuseumi u\u0308hendamist u\u0308heks sihtasutuseks."}, {"text_idx": "#000022", "text": "Po\u0303hja-La\u0308a\u0308nemaa liinibuss tuleb edaspidi ette tellida"}, {"text_idx": "#000023", "text": "Lugejakiri: Haapsalu bussijaam on liiga vara lukus"}, {"text_idx": "#000024", "text": "ko\u0303ige ta\u0308htsam on jah peldik.Kas need inimesed,kes o\u0303htuti bussi ootavad vihmas ja lumes ei huvita kedagi.peldik on ta\u0308htis"}, {"text_idx": "#000027", "text": "Haapsalu ta\u0308histab eesti kirjanduse pa\u0308eva ettelugemise ja kohtumisega"}, {"text_idx": "#000028", "text": "Galerii: viigi ja\u0308a\u0308l vo\u0303istles curlingus ligi sada inimest"}, {"text_idx": "#000029", "text": "Z\u030cu\u0308rii asub Haapsalu linnavalitsuse uut hoonet valima"}, {"text_idx": "#000033", "text": "La\u0308a\u0308ne Elu paberleht laupa\u0308eval, 28. jaanuaril"}, {"text_idx": "#000034", "text": "Lugeja ku\u0308sib: kas pean lubama to\u0308o\u0308tajal ka\u0308ia to\u0308o\u0308ajast suitsupausil?"}, {"text_idx": "#000035", "text": "Galerii: Kullamaal toimus ku\u0308mnendat korda o\u0308o\u0308kool"}, {"text_idx": "#000037", "text": "Kuulutused, teated ja muu info saada La\u0308a\u0308ne Elu u\u0308ldaadressil info@le.ee."}]